IFEC เซ็น MOU โรงไฟฟ้าพลังงานลมเวียดนาม 210MW
IFEC ส่ง IWIND เซ็น MOU โรงไฟฟ้าพลังงานลมที่เวียดนาม 210MW คาดซื้อขายหุ้นอย่างเป็นทางการ ธ.ค. นี้
24 พ.ย. 2558

ผู้สื่อข่าวรายงานว่า บริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด หรือ IWIND ผู้ประกอบธุรกิจผลิตและจำหน่ายกระแสไฟฟ้าจากพลังงานลม ซึ่งเป็นบริษัทย่อยของบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เดินหน้าลงทุนโรงไฟฟ้าพลังงานลมในอาเซียน
ล่าสุดวันนี้ (24 พ.ย.) บริษัทได้ลงนามบันทึกความเข้าใจ (MOU) ร่วมกับบริษัท HBRE Wind Power Solution ในประเทศเวียดนาม ซึ่งเป็นผู้ประกอบกิจการโรงไฟฟ้าที่มีกำลังการผลิตทั้งหมดของโครงการ 210 เมกะวัตต์ เงินลงทุนประมาณ 2 ล้านเหรียญสหรัฐต่อเมกะวัตต์ ทั้งนี้คาดว่าสามารถจบขั้นตอนเพื่อเข้าสู่กระบวนการโอนซื้อขายหุ้นอย่างเป็นทางการภายในเดือนธันวาคมปีนี้แน่นอน
สำหรับเฟสแรกมีกำลังการผลิต 28 เมกะวัตต์ ซึ่งได้รับ PPA เป็นที่เรียบร้อยภายใต้อัตรารับซื้อพิเศษตามแผนใหม่ของเวียดนาม ส่วนกำลังการผลิตที่เหลือยังอยู่ระหว่างการพัฒนา